ኣሜሪካ "በቲ ኣብ ከባቢ ኪርኩክ ዘሎ ዘይምርግጋእ ኣዝያ ተሻቒላ'ላ" ክብል ሂዘር ናወርት ብሰኑይ ኣብ ዝሃቦ መግለጺ ሓቢሩ። ንሱ ወሲኹ "ኣብ ኩሉ'ቲ ዘሰሓሕብ ቦታታት ብመሰረት ሕገ መንግስቲ ዒራቕ ሰላማዊ ዝኾነ ሓባራዊ ምምሕዳር ናይቶም ማእከላይን ዞባውን መንግስታት ንድግፎ ኢና" ኢሉ። "ዝርርብ ንምትብባዕ" ኣሜሪካ ምስ ሓለፍቲ ናይ ክልቲኡ ወገናት ትዘራረብ ከምዘላ ብምሕባር ድማ ንእስላማዊ መንግስቲ ኣብ ዒራቕ ንምስዓር ገና ብዙሕ ጻዕሪ ከምዘድሊ ኣጠንቂቑ። ምንጪ ስእሊ, Reuters ኣቐዲሙ ፕረሲደንት ትራምፕ ሰበ-ስልጣን ኣሜሪካ ኣብቲ ጉዳይ፡ "ወገን ኣይወሰዱን" ኢሉ ነይሩ። "ይዋግኡ ምህላዎም ኣይፈተናዮን" ድማ ኢሉ። ንኮሚቴ ኣገልግሎት ዕጡቓት ሓይልታት ኣሜሪካ ኣብ ሰኔት ዝመርሕ ሰኔተር ጆን ማኬን ብኣሜሪካ ዝተዋህበ ኣጽዋር፡ ኣንጻር ሓይልታት ኩርድ ኣብ ዝካየድ ውግእ ምጥቃም "ሓያል ሳዕቤን" ከምዝህልዎ ንመንግስቲ ዒራቕ ኣጠንቂቑ። "ኣሜሪካ፡ መንግስቲ ዒራቕ ንሓደ ካብ ናይ ባዕሉ ዞባዊ መንግስትታት ከጥቅዕ ዘይኮነስ ንእስላማዊ መንግስቲ ንኽዋጋእ ካብ ናይ ደገ ሓደጋታት ንነብሱ ንክከላኸልን'ያ ኣጽዋርን ታዕሊምን ለጊሳ" ኢሉ ንሱ። ሰበ-ስልጣን ባቕዳድን ኩርድን'ከ እንታይ ይብሉ?
